
A pálinkaturizmus a fejlődés alternatívája a Békési kistérségben

Gál Ildikó
III. évfolyam, turizmus-vendéglátás szak
A PÁLINKATURIZMUS A FEJLŐDÉS ALTERNATÍVÁJA A BÉKÉSI KISTÉRÉSÉGBEN
Mindig érdekelt az a téma, hogyan lehetne a térségünket, a Békési Kistérséget turizmus szempontjából fellendíteni. A Békésen és környéken élők számára a pálinka nagyon kedvelt ital és hosszú ideje a helyi hagyomány, a kultúra része. A különféle gyümölcspárlatok készítése több évszázada elterjedt szokás, de leginkább a szilva termését hasznosították ily módon. Országszerte elterjedt a gasztroturizmus különböző formája, hangsúlyt kap a „hungaricum” turizmusfejlesztés, gondolok itt például Egerben és a Balatonnál a borturizmusra vagy Kecskeméten a Zwack nevével kiemelt pálinkaturizmusra. Ha ezekben a városokban és településeken sikerült, akkor a mi kis térségünkben miért ne sikerülne!
A dolgozatom írása során, a szekunder és a primer kutatás módszerét alkalmaztam. A szekunder kutatás a szakirodalom olvasása és feldolgozása, a primer kutatás az esettanulmány készítése volt. Ellátogattam a Pálinka Centrumba, ahol több hónapot töltöttem és a látogatókat egy kérdőíves megkérdezés során kérdeztem meg. A saját kutatás célja, hogy feltárjam, milyen korosztály mozgatható a pálinkaturizmusban, milyen gasztronómiai fesztiválokat látogatnak a megyében, és Békésen milyen nevezetességeket tekintenek meg
Békés megyében a gyógy- és termálturizmus a fő vonzerő, főként Gyulán, Békéscsabán és Orosházán. Ezek a városok igen nagy konkurenciát jelentenek a Békési kistérségnek. A kistérségnek turizmus szempontjából a gasztroturizmus segíthetne a fejlődésében. Természetesen kell egy új irány is a térségnek a mezőgazdaságon kívül, a turizmus megjelenése az, ami segíthetne. Célom, hogy bizonyítsam a pálinkaturizmus a vidékfejlesztés egyik fontos eleme lehet a közeljövőben.
A dolgozat és a kutatás eredményei alapján megállapíthatjuk, hogy Békés városának a legnagyobb vonzó turisztikai szolgáltatója a Békési Pálinka Centrum. Mint már a dolgozatomban említettem attól függetlenül, hogy itt van együttműködés a város és a szolgáltató között, az út végén a vezető ajánlja Békés városának a nevezetességeit és látnivalóit. Bizonyítást nyert, hogy a pálinkaturizmus a vidékfejlesztés eszköze lehet a Békési kistérségben, de a további fejlődéshez a helyi szolgáltatók és az önkormányzatok összefogása szükséges.



